Fis-17 ta' Mejju 2016, il-Kunsill adotta regoli ġodda dwar il-kondizzjonijiet tat-tnissil, il-kummerċ u l-importazzjonijiet fl-Unjoni Ewropea ta' annimali għat-tnissil u l-prodotti ġerminali tagħhom, biex b'hekk ikkonferma l-qbil li ntlaħaq mal-Parlament Ewropew f'Diċembru tal-2015. Qafas legali uniku aktar komprensiv Il-leġislazzjoni preċedenti tal-Unjoni fil-qasam kienet organizzata skont l-ispeċijiet, filwaqt li r-regolament il-ġdid ser jipprovdi korp ta' dispożizzjonijiet uniku u simplifikat għall-ispeċi bovina, porċina, ovina, kaprina u ekwina, waqt li jieħu kont ukoll tal-ispeċifiċitajiet tas-settur tat-tnissil taż-żwiemel. Ir-regoli riveduti jirregolaw diversi aspetti, fosthom: ir-rikonoxximent ta' organizzazzjonijiet li jwettqu attivitajiet ta' tnissil, l-approvazzjoni tal-programmi tagħhom, id-dħul ta' annimali f'kotba u reġistri tat-tnissil, ittestjar għall-prestazzjoni u evalwazzjoni ġenetika, u l-kontenut taċ-ċertifikati żootekniċi. Ir-regolament il-ġdid ser jinkludi wkoll dispożizzjonijiet dwar il-prestazzjoni ta' kontrolli uffiċjali li huma mfassla apposta għas-settur tat-tnissil tal-annimali. Funzjonament aħjar tas-suq intern u l-kummerċ Ir-regoli l-ġodda għandhom l-għan li jevitaw ostakli għall-kummerċ li jirriżultaw minn traspożizzjoni nazzjonali tal-leġislazzjoni tal-UE u jegħlbu l-problemi eżistenti u r-restrizzjonijiet mhux ġustifikati f'attivitajiet transkonfinali ta' soċjetajiet approvati tat-tnissil. Preservazzjoni tar-riżorsi ġenetiċi tal-annimali u razez fil-periklu ta' estinzjoni Ir-regolament dwar it-tnissil tal-annimali ser jikkontribwixxi biex jiġu ppreservati riżorsi ġenetiċi ta' valur tal-annimali, għall-protezzjoni tal-bijodiversità u għall-produzzjoni ta' prodotti reġjonali tipiċi ta' kwalità. Kif? Meta programm ta' tnissil x'aktarx ipoġġi xi razza f'periklu, l-awtoritajiet nazzjonali jistgħu jirrifjutawh. Fil-każ ta' razza diġà fil-periklu ta' estinzjoni, l-awtoritajiet nazzjonali jistgħu jwettqu huma stess programm ta' tnissil, fuq bażi temporanja, għal dik ir-razza, biex b'hekk jiggarantixxu l-preservazzjoni tagħha. Finalment, ir-regolament jipprevedi wkoll regoli speċifiċi għar-rikostruzzjoni ta' razez li jkunu għebu jew jinsabu f'periklu serju li jgħibu. Il-passi li jmiss Ir-regolament ser jidħol fis-seħħ sa' nofs l-2016 u japplika mit-tieni nofs tal-2018. Regolament dwar il-kondizzjonijiet żootekniċi u ġenealoġiċi għat-tnissil, kummerċ u dħul fl-Unjoni ta' annimali ta' razza pura għat-tnissil, ħnieżer tat-tnissil ibridi u tal-prodotti ġerminali tagħhom Dikjarazzjonijiet mill-Kummissjoni, il-Ġermanja, l-Ungerija u s-Slovakkja Ara l-paġna tal-laqgħa